Bienvenida Emazabel

Bienvenida Emazabel Susperregi (Hondarribia, 1910eko apirilaren 7a - Hondarribia, 1999ko urriaren 3a) nortasun handiko emakumea izan zen. Portua auzoan jaioa (Barriotxinon), emakume berezia eta askotarako balio izan zuena izan zen. 

Bienvenida Luis Antonio Bernardo Emazabel Lekuona eta Josefa Ignacia Susperregi Oronozek izandako 14 seme-alaben arteko hamargarrena izan zen, aurreko guztiak gizonezkoak izan zirelarik. Herrian ziotenez, hori izan omen zen arrazoia Bienvenida izena ezartzeko.

Alfonso Lekuona Arribillagarekin ezkondu, eta zazpi seme-alaba izan zituen, Salvador, Genaro, Juan Jose, Natividad, Maria Guadalupe, jaio berritan hildako bat eta Jose Ignacio.

Beti auzoari lotuta, Santa Maria Magdalenako jaien antolatzaile izan zen urte askoan. Bera arduratzen zen jaietarako dirua bilatzeaz, jaiak antolatzeaz eta, bereziki aurren artean, irribarrea eta alaitasuna sortzeaz.

Jaietatik kanpo, auzoko norbait hiltzen zenean, etxez etxe joaten zen haren heriotzaren eta hileta elizkizunen berri emanez.

Portuko elizako serora ere izan zen, eta, sokamuturran, zezenaren aurrean jartzeko beldurrik ez zuen, nahiz behin baino gehiagotan uretara salto egin behar izan.

ezkerrera|thumb|Bienvenida Emazabel Susperregi plaza, Hondarribia
Arrantzalea ere bazen; askotan, txalupa hartu, eta txipiroitara joaten zen; gero, Barriotxinon bertan, baserritarrekin trukea egiten zuen haiek ekarritako barazki edo patatengatik.

2022ko ekainaren 22an egindako Udal batzar nagusian, udalak San Pedro eta Santiago kaleen artean dagoen plazatxoari (garai batean Iturria izenez ezaguna) Bienvenida Emazabel Susperregi plaza ezarri zion. 

Kategoria:Hondarribiarrak
Kategoria:Hondarribian hildakoak
Kategoria:Hondarribipedia